บลจ.นครหลวงชูซื้อกองกิมจิรับสิทธิ์พิเศษ
บลจ.นครหลวงไทยงัดกลยุทธ์ซื้อกองทุนพันธบัครเกาหลีใต้ 2 กองทุนใหม่วันนี้ รับสิทธิซื้อตั๋วแลกเงินพร็อพเพอร์ตี้ เพอร์เฟค ครบกำหนดวันที่ 6 ส.ค.53 ผลตอบแทนสูงกว่าฝากแบงก์
4 มี.ค. 2553

บลจ.นครหลวงไทยงัดกลยุทธ์ซื้อกองทุนพันธบัครเกาหลีใต้ 2 กองทุนใหม่วันนี้ รับสิทธิซื้อตั๋วแลกเงินพร็อพเพอร์ตี้ เพอร์เฟค ครบกำหนดวันที่ 6 ส.ค.53 ผลตอบแทนสูงกว่าฝากแบงก์
นายไตรพิชิต  วัฒนวิจิตร ผู้ช่วยกรรมการผู้จัดการ สายงานจัดการลงทุน บริษัทหลักทรัพย์จัดการกองทุน (บลจ.) นครหลวงไทย   เปิดเผยว่า บริษัทเปิดเสนอขายกองทุนที่ลงทุนในพันธบัตรรัฐบาลเกาหลีใต้เพิ่มอีก 2 กองทุน พร้อมมอบสิทธิพิเศษเมื่อซื้อกองทุนสามารถรับสิทธิซื้อตั๋วแลกเงินของบริษัท พร็อพเพอร์ตี้ เพอเฟค รุ่น PF10806A ครบกำหนดวันที่ 6 ส.ค.53 ถือเป็นกลยุทธ์ที่น่าสนใจในการสร้างผลตอบแทน ซึ่งถือว่าสูงกว่าเงินฝากธนาคารพาณิชย์
สำหรับกองทุนพันธบัตรรัฐบาลเกาหลีใต้ที่เปิดขายวันที่ 3 - 10 มี.ค.2553  ได้แก่ กองทุนเปิดนครหลวงไทย ตราสารหนี้ต่างประเทศ 20 เดือน1/10 (NKT FFI20M1/10) อายุโครงการประมาณ 20 เดือน มูลค่าโครงการ 500 ล้านบาท อัตราผลตอบแทนประมาณ 2.55% ต่อปี หลังหักค่าใช้จ่าย 0.55% ต่อปี โดยบริษัทจะรับซื้อคืนหน่วยลงทุนอัตโนมัติเฉพาะผลตอบแทนทุกรอบระยะเวลา 3 เดือนโดยประมาณ และในครั้งสุดท้ายจะรับซื้อคืนจากผลตอบแทนที่ได้รับจากตราสารที่กองทุนลงทุนพร้อม กับเงินลงทุนเริ่มต้นทั้งหมด 
กองทุนเปิดนครหลวงไทย ตราสารหนี้ต่างประเทศ 6 เดือน4/10 (NKT FFI6M4/10) อายุโครงการประมาณ 6 เดือน มูลค่าโครงการ 500 ล้านบาท ผลตอบแทนประมาณ 1.40% ต่อปี หลังหักค่าใช้จ่าย 0.50% ต่อปี โดยบริษัทจะทำการรับซื้อคืนหน่วยลงทุนอัตโนมัติครั้งเดียวเมื่อครบกำหนดอายุ 
ทั้งนี้ ทั้ง 2 กองทุนเน้นลงทุนใน Korea Monetary Stabilization Bond (MSB) และ Korea Treasury Bond (KTB) ซึ่งเป็นตราสารหนี้พันธบัตรรัฐบาลและหรือสถาบันการเงินประเทศเกาหลีใต้ ที่ได้รับการจัดอันดับความน่าเชื่อถือของผู้ออกตราสารระยะสั้น F-1 จากสถาบัน Fitch Rating ลงทุนในสัดส่วนประมาณ 100% ของมูลค่าทรัพย์สินสุทธิ และได้ทำธุรกรรมป้องกันความเสี่ยงจากอัตราแลกเปลี่ยนเต็มจำนวน ลงทุนขั้นต่ำเพียง 2,000 บาท โดยมีราคา 10 บาทต่อหน่วยลงทุน บุคคลธรรมดาไม่ต้องเสียภาษีจากผลตอบแทนที่ได้รับ